Yubu 37
1“Meno aye gin ma miyo cwinya poto,
ma adunona mito tiŋŋe woko ki i kabedone.
2Wuwiny mor me dwane
ki lok ŋuruŋuru ma katti ki i doge.
3En cwalo mor kot i te polo ducu,
lut-kotte wil wa i twok lobo ducu.
4Lacen dwane cako mor;
mor winnye maloŋo macalo dwan laker;
pe juko wil kot i kare ma dwane pud winnye.
5Lubaŋa miyo dwane mor i kit me aura;
en tiyo jami madoŋo ma waŋ pe waromo niaŋ iye.
6En ciko pee ni opot i ŋom,
dok ciko kot wek ocorre madwoŋ twatwal.
7En tweyo ciŋ dano acel acel gene tic,
wek jo ducu guŋe ticce.
8Lee-gu ducu gudok i ka-kannegi,
gibedo mot i borogi.
9Lapiru a ki i ode,
yamo ma kodo ki tuŋ malo kelo koyo maŋic.
10Yweyo pa Lubaŋa miyo pii makke, doko pee;
pii malac makke ci doko tek calo nyonyo.
11En poŋo pol mapek ki pii;
ci lutkot wil meny ki i pol.
12Gibedo ka wirre tuŋŋi ki tuŋŋi kun Lubaŋa aye telogi,
pi cobo gin ducu ma en ocikogi kwede,
i wi lobo ducu ka ma dano twero bedo iye.
13En aye ma miyo timme, kadi pi pwodo dano,
nyo pi konyo lobone, nyo pi nyuto mar mere ma pe lokke.
14“Winy lok man, Yubu,
cuŋ mot, itam pi tic me aura ma Lubaŋa timo.
15Iŋeyo kit ma Lubaŋa miyogi kwede cik,
ci mi yo lutkot meny ki i pol?
16Iŋeyo kit ma pol lyerre kwede?
Meno aye tic me aura mada,
pa ŋat ma dirone dwoŋ mukato kare.
17In meri iwinyo lyeto me boŋŋini keken,
ka yamo a ki tuŋ piny ci miyo kom dano ducu bedo wac.
18In iromo yaro polo kit ma en otimo-ni,
ma omiyo obedo matek macalo mola?
19Pwonywa ki lok ma myero wawac bote;
pe waromo ca no timwa maber pi kwiya piny ma watye kwede.
20Myero gitit bote ni amito lok?
Dano yam owaco pire kene ni gineke woko?
21“Kombeddi doŋ cen caro waŋwa,
tye ka ryeny maleŋ twatwal i polo;
yamo doŋ okodo, pol doŋ owarre woko.
22Der ceŋ tuc woko ki tuŋ malo ma ryeny calo jabu;
Lubaŋa doŋ orukke ki deyone ma kelo lworo.
23En Won Twer Ducu, pe watwero roto tamme;
tekone dwoŋ, ŋolo kop atir,
timme ducu tye atir mada, pe uno dano mo.
24Pi meno dano gilwore;
en pe paro pi jo ma gin luryeko i tamgi kengi.”